รองนายกรัฐมนตรี ให้ความมั่นใจ รัฐบาลหาทางออกร่างพระราชบัญญัติงบประมาณรายจ่ายประจำปี 2563 แล้ว เชื่อจะสามารถใช้จ่ายงบประมาณได้ แม้อาจจะล่าช้า
นายวิษณุ เครืองาม รองนายกรัฐมนตรี กล่าวถึง กรณีที่ ส.ส. เสียบบัตรแทนเพื่อลงมติร่างพระราชบัญญัติงบประมาณรายจ่ายประจำปี 2563 จนเกิดประเด็นข้อกฎหมาย อาจทำให้ร่าง พรบ.งบประมาณมีความล่าช้าออกไป โดยยืนยันว่าไม่ต้องกังวล เพราะรัฐบาลได้มีการหาทางออกไว้แล้วประมาณ 5-6 ทาง แต่ยังขอไม่เปิดเผยว่าเป็นช่องทางใด โดยขอให้สภาผู้แทนราษฏรตรวจสอบข้อเท็จจริงและให้ศาลรัฐธรรมนูญวินิจฉัยออกมาก่อน        ทั้งนี้ ยอมรับว่าการใช้จ่ายงบประมาณอาจล่าช้า แต่ไม่ส่งผลเสียหายร้ายแรงหรือไม่วิบัติ ตามที่มีการออกมาวิพากษ์วิจารณ์ เพราะเชื่อว่าจะสามารถนำงบประมาณมาขับเคลื่อนโครงการต่างๆได้ และย้ำว่าแนวทางการออกพระราชกำหนดเงินกู้จะเป็นทางเลือกสุดท้าย ยังไม่ควรนำมาใช้ในขณะนี้ อย่างไรก็ตามมั่นใจว่าในส่วนของงบประจำหรืองบบุคลากรภาครัฐ จะไม่ได้รับผลกระทบ และยอมรับว่าเป็นห่วงเรื่องงบลงทุนมากกว่า        สำหรับข้อเสนอให้ใช้วิธีการแสดงข้อมูลอัตลักษณ์ ด้วยการแสกนม่านตาหรือนิ้วมือในการลงมติร่างกฏหมายต่างๆ นายวิษณุ กล่าวว่า ไม่มราบรายละเอียด โดยไม่แน่ใจว่าข้อเสนอดังกล่าวจะทำได้หรือไม่ ขึ้นอยู่กับสภาฯที่จะพิจารณาและหาแนวทางปฏิบัติ        นายวิษณุ ยังแสดงความเสียใจต่อการอนิจกรรมของนายชัย ขิดชอบ อดีตประธานรัฐสภา ซึ่งถือว่าได้ขาดบุคลากรสำคัญทางการเมือง โดยนายชัยถือเป็นบุคคลที่มีความรู้และความสามารถหลากหลายด้าน